ဇော်အေးမောင်

ဦးဇော်အေးမောင်(၂ စက်တင်ဘာ ၁၉၆၀ မွေးဖွား) သည် ရခိုင်လူမျိုး နိုင်ငံရေးသမားတစ်ဦး ဖြစ်ပြီး လက်ရှိတွင် တိုင်းရင်းသားလူမျိုးများရေးရာဝန်ကြီးဌာန ၏ ဒုတိယဝန်ကြီး ဖြစ်သည်။ ယခင်က သူသည် ရန်ကုန်တိုင်းဒေသကြီး အစိုးရအဖွဲ့ တွင်၊ ရခိုင်တိုင်းရင်းသားရေးရာဝန်ကြီး အဖြစ် အစိုးရ ၂ဆက်ထိတိုင် တာဝန်ထမ်းဆောင်ခဲ့သူလည်း ဖြစ်သည်။ 

 ငယ်ဘဝနှင့်ပညာရေး 
၁၉၆၀ ပြည့်နှစ်၊စက်တင်ဘာ ၂ ရက် တွင် ၎င်းအား အဖ ဦးကျော်ဇောဝေ (ကုန်သွယ်ရေး(၁) မန်နေဂျာ)၊အမိ ဒေါ်မသန်းကြည် (မူလတန်းပြဆရာမ) တို့မှ ရခိုင်ပြည်နယ်၊စစ်တွေမြို့နယ်၊ရူပရွာချောင်းနားပိုင်းလမ်း တွင် မွေးဖွားခဲ့သည်။မွေးချင်း ၆ ဦးအနက် တတိယမြောက်သား ဖြစ်သည်။

ငယ်စဥ်ဘဝကို ဖခင်ဖြစ်သူ တာဝန်ကျရာ အရပ်ဒေသတို့တွင် ဖြတ်သန်းကြီးပြင်းခဲ့သည်။ စစ်တွေမြို့နယ်၊ အမက (၁) ရူပရွာကျောင်းတွင် သူငယ်တန်း မှ တတိယတန်းအထိ ပညာသင်ကြားခဲ့သည်။စတုတ္ထတန်းကို စစ်ကိုင်းမြို့၊အမက(၁)နန်းတော်ရွာရပ်ကွက်ကျောင်း တွင် လည်းကောင်း၊ပဥ္စမတန်း မှ သတ္တမတန်းအထိ အထက(၁)မြောင်းမြမြို့ တွင် လည်းကောင်း၊အဌမတန်းကို စစ်တွေ အထက(၂) တွင် လည်းကောင်း၊နဝမတန်း နှင့် ဒသမတန်း ကို အထက(၄)စစ်တွေ တွင် လည်းကောင်း အသီးသီး တက်ရောက်သင်ကြားခဲ့သည်။

ဆယ်တန်းအောင်ပြီးနောက် စစ်တွေဒေသကောလိပ် သို့ တက်ရောက်ကာ စိုက်ပျိုးရေးဒီပလိုမာဘွဲ့ ရယူခဲ့သည်။ထို့နောက် ရန်ကုန် ဝိဇ္ဇာ၊သိပ္ပံ တက္ကသိုလ် သို့ တက်ရောက်ကာ B.SC (Zool) ဘွဲ့ ရရှိခဲ့သည်။

သူသည် ဥပစာတန်း အောင်မြင်လျှင် ဖြေဆိုခွင့်ရရှိသည့် အထက်တန်းရှေ့နေ (H.G.P)စာမေးပွဲ ကို ၁၉၈၂ ခုနှစ် တွင်လည်းကောင်း၊ ဘွဲ့တစ်မျိုးမျိုးရရှိပြီးလျှင် ဖြေဆိုခွင့်ရှိပြီး ရှေ့နေလိုက်ပါခွင့်ပါရရှိသည့် မှတ်ပုံတင်ရှေ့နေစာမေးပွဲ (R.L) REGISTERED LAWYER  စာမေးပွဲတို့ကို ၁၉၈၄ ခုနှစ် လည်းကောင်း အောင်မြင်ခဲ့သည်။

ယင်းနောက် ရှေ့နေ အဖြစ် ဘဝကို ဖြတ်သန်းကာ အသက်မွေးဝမ်းကျောင်း ပြုလုပ်ခဲ့သည်။

 နိုင်ငံရေးဖြတ်သန်းမှုများ 
၁၉၈၈ ခုနှစ် အရေးအခင်းအပြီးနောက်ပိုင်း နိုင်ငံရေးပါတီများ ထူထောင်ခွင့်ရရှိခဲ့သည့် ၁၉၈၉ ခုနှစ် တွင် သူသည်  ပြည်သူ့တိုးတက်ရေးနှင့်လွတ်မြောက်ရေးဒီမိုကရေစီတပ်ဦးပါတီ တွင် ပါတီ ဥက္ကဋ္ဌ တာဝန်ထမ်းဆောင်ခြင်းဖြင့် နိုင်ငံရေးလောကထဲသို့ စတင်ခြေချခဲ့သည်။သူဦးဆောင်သည့် ပါတီသည် ၁၉၉၀ ပြည့်နှစ်၊အထွေထွေရွေးကောက်ပွဲ တွင် ဝင်ရောက်ယှဥ်ပြိုင်ခြင်းမရှိခဲ့ပေ။ထို့အတွက် ပါတီ ဖျက်သိမ်းခံရပြီး ယင်းနောက်ပိုင်း တွင် သူသည် နိုင်ငံရေးလောကထဲမှ ပျောက်ကွယ်သွားခဲ့သည်။ 

၂၀၁၀ ပြည့်နှစ် အရောက်တွင် နိုင်ငံရေးပါတီများ ပြန်လည်မှတ်ပုံတင်ထူထောင်ခွင့်ရရှိသည့်နောက် သူသည် ဒေါက်တာအေးမောင် ဦးဆောင်သည့်   ရခိုင်တိုင်းရင်းသားများ တိုးတက်ရေး ပါတီ တွင် ရန်ကုန်တိုင်းဒေသကြီး၏ ပါတီဥက္ကဋ္ဌ အဖြစ် ပါဝင်ခြင်းဖြင့် နိုင်ငံရေးလောကထဲ တကျော့ပြန် ခြေချလာခဲ့သည်။

 ရခိုင်တိုင်းရင်းသားရေးရာဝန်ကြီးဘဝ 
ဦးဇော်အေးမောင် သည် ၂၀၁၀ ပြည့်နှစ်၊ အထွေထွေရွေးကောက်ပွဲ တွင် ရခိုင်တိုင်းရင်းသားများ တိုးတက်ရေး ပါတီ ကိုယ်စားပြု၍ ရန်ကုန်တိုင်းဒေသကြီး၊ရခိုင်တိုင်းရင်းသားရေးရာဝန်ကြီး နေရာ တွင် ယှဥ်ပြိုင်ရွေးကောက်ပွဲဝင်ခဲ့ပြီး အနိုင်ရ၍ ရခိုင်တိုင်းရင်းသားရေးရာဝန်ကြီး ဖြစ်လာခဲ့သည်။ 

ယင်းနောက် သူသည် ၂၀၁၅ ခုနှစ်၊အထွေထွေရွေးကောက်ပွဲ တွင် ရခိုင်ပါတီ ၂ ခု ပေါင်းစည်းထားသည့် ရခိုင်အမျိုးသားပါတီ ကိုယ်စားပြု၍ ရန်ကုန်တိုင်းဒေသကြီး၊ရခိုင်တိုင်းရင်းသားရေးရာဝန်ကြီး နေရာ၌ ထပ်မံ ယှဥ်ပြိုင်ရွေးကောက်ပွဲဝင်ခဲ့ပြီး အနိုင်ရ၍ ရခိုင်တိုင်းရင်းသားရေးရာဝန်ကြီး ဆက်ဖြစ်လာခဲ့သည်။ 

၂၀၂၀ ပြည့်နှစ်၊အထွေထွေရွေးကောက်ပွဲ တွင် သူသည် ဧရာဝတီတိုင်းဒေသကြီး၊ရခိုင်တိုင်းရင်းသားရေးရာဝန်ကြီး နေရာ၌ ရခိုင်အမျိုးသားပါတီ ကိုယ်စားပြု၍ ဝင်ပြိုင်ခဲ့သည်။ ရွေးကောက်ပွဲတွင် အနိုင်မရခဲ့ဘဲ ရှုံးနိမ့်ခဲ့သည်။
 ထင်ရှားဖြစ်ရပ်များ 
၂၀၁၁ ခုနှစ် တွင် နိုင်ငံတော်ဖွဲ့စည်းပုံအခြေခံဥပဒေဆိုင်ရာခုံရုံး တွင်  တိုင်းနှင့်ပြည်နယ်အစိုးရအဖွဲ့များရှိ   တိုင်းရင်းသားလူမျိုးရေးရာဝန်ကြီးများကို အခြားသောဝန်ကြီးများကဲ့သို့ တန်းတူအခွင့်အရေးများ ခံစားနိုင်ရန် လျှောက်ထားခဲ့သည့်အမှုတွင်  ရခိုင်တိုင်းရင်းသားလွှတ်တော်အမတ်များဖြစ်ကြသည့်  ဦးဘရှိန်၊ဒေါက်တာအေးမောင် တို့နှင့်အတူ ဦးဇော်အေးမောင် လည်း ပူးပေါင်းပါဝင် လက်မှတ်ထိုးခဲ့သည်။  ရခိုင်အမျိုးသား နိုင်ငံရေးသမား ဦးဘရှိန် အကြောင်းသိကောင်းစရာ စာအုပ်၊၂၀၂၂ ခုနှစ် ဇွန်လ (ပထမအကြိမ်)   

၂၀၁၅ ခုနှစ် စက်တင်ဘာ ၉ ရက် တွင် ရန်ကုန်မြို့ရှိ ကန်တော်မင်္ဂလာ ပန်းခြံအား ဦးဥတ္တမ ပန်းခြံအဖြစ် အမည်ပြန်လည် သတ်မှတ်ပေးသည့်အခမ်းအနားကို ၎င်းက ဦးဆောင်ခဲ့သည်။  

 ၂၀၂၁ နောက်ပိုင်းအခြေအနေ 
၂၀၂၁ ခုနှစ် ဖေဖော်ဝါရီ ၂၃ ရက် တွင် နိုင်ငံတော်စီမံအုပ်ချုပ်ရေးကောင်စီ သည် ဦးဇော်အေးမောင် အား တိုင်းရင်းသားလူမျိုးများရေးရာဝန်ကြီးဌာန ၏ ဒုတိယဝန်ကြီး အဖြစ် ခန့်အပ်တာဝန်ပေးခဲ့သည်။ထိုတာဝန်ကို ၂၀၂၅ ခုနှစ် ဇူလိုင် ၃၁ ရက် အထိ တာဝန်ထမ်းဆောင်ခဲ့သည်။ 

၂၀၂၅ ခုနှစ် ဇူလိုင် ၃၁ ရက် တွင် ပြန်လည်ပြင်ဆင်ဖွဲ့စည်းခဲ့သည့် ဝန်ကြီးချုပ် ဦးညိုစော ဦးဆောင်သည့် ပြည်ထောင်စုအစိုးရအဖွဲ့ တွင်လည်း ၎င်းသည် တိုင်းရင်းသားလူမျိုးများရေးရာဝန်ကြီးဌာန ၏ ဒုတိယဝန်ကြီး အဖြစ် ပြန်လည် ခန့်အပ်တာဝန်ပေးခံရသည်။ 

 ရရှိသည့်ဆု 
၂၀၂၂ ခုနှစ် မတ် ၂၇ ရက် တွင် နိုင်ငံတော်စီမံအုပ်ချုပ်ရေးကောင်စီ ဥက္ကဋ္ဌ သည် ၎င်းအား ဝဏ္ဏကျော်ထင်ဘွဲ့ အပ်နှင်းချီးမြှင့်သည်။ 
 ကိုးကား 

ကဏ္ဍ:မြန်မာနိုင်ငံ၏ ဒုတိယ ဝန်ကြီးများ